AfriForum klop by ambassades aan oor plaasmoordeArgieffoto. AfriForum gaan Dinsdag by 15 ambassades in Pretoria memorandums oorhandig waarin die burgerregte-organisasie versoek dat dié lande druk op die regering plaas om die regte van minderhede te beskerm én om die plaasmoordkrisis as ŉ prioriteit die hoof te bied. Henk Maree, AfriForum se nasionale woordvoerder, het gesê die memorandum fokus op die feit dat die Suid-Afrikaanse regering van geen voorneme is om ag te slaan op die toename in plaasaanvalle en -moorde nie. Drie organisasies, waaronder AfriForum, TLU SA en die VF Plus, het verlede week voorstelle oor plaasmoorde by die Verenigde Nasies (VN) se Forum vir Minderheidsaangeleenthede in Genève, Switserland, voorgelê. Lees meer hier. “Nadat die ANC-regering dit verlede week op twee verskillende forums van die VN duidelik gemaak het dat hulle geen ag slaan op sowel die regte as die beskerming van regte van minderhede of boere in Suid-Afrika nie, is ons genoodsaak om in die internasionale arena om hulp te vra,” het Maree gesê. Hy het bygevoeg dat die Potgieter-gesin van Lindley in die Vrystaat presies vyf jaar gelede grusaam vermoor is. “Attie Potgieter is 151 keer gesteek en sy tweejarige dogtertjie is in haar kop geskiet voordat haar liggaam in ŉ kartonboks gegooi is. Haar ma, Wilma, is op haar knieë gedwing en van agter in die kop geskiet. Op die dag van die moorde het verteenwoordigers van die regering aangevoer dat só ’n moord nooit weer mag plaasvind nie en dat daar ingegryp moet word. Vandag, vyf jaar later, het die regering steeds niks gedoen nie.”